Document ID: 32012D0226
Publication Date: 2012-04-23

Title and Content:
KOMISIJAS LĒMUMS
(2012. gada 23. aprīlis)
par dzelzceļa sistēmas kopīgo drošības mērķu otro kopumu
(izziņots ar dokumenta numuru C(2012) 2084)
(Dokuments attiecas uz EEZ)
(2012/226/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Direktīvu 2004/49/EK par drošību Kopienas dzelzceļos un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (1) un jo īpaši tās 7. panta 3. punkta otro daļu,
tā kā:
(1)
Komisija saskaņā ar Direktīvu 2004/49/EK pilnvaroja Eiropas Dzelzceļa aģentūru (“aģentūra”) sagatavot kopīgo drošības mērķu projektu un ar tiem saistīto kopīgo drošības metožu projektu laikposmam no 2011. gada līdz 2015. gadam. Aģentūra iesniedza Komisijai savu ieteikumu par kopīgo drošības mērķu otrā kopuma projektu. Aģentūras ieteikums ir šā lēmuma pamatā.
(2)
Saskaņā ar metodiku, kas izstrādāta ar Komisijas 2009. gada 5. jūnija Lēmumu 2009/460/EK par kopīgas drošības metodes pieņemšanu Eiropas Parlamenta un Padomes Direktīvas 2004/49/EK 6. pantā minēto drošības mērķu sasniegšanas novērtēšanai (2), un lai izstrādātu kopīgo drošības mērķu pirmo un otro kopumu saskaņā ar Direktīvu 2004/49/EK, ir nepieciešams, izmantojot nacionālās atsauces vērtības, kvantitatīvi raksturot dalībvalstu dzelzceļa sistēmu pašreizējo drošību. Lēmumā 2009/460/EK nacionālā atsauces vērtība ir definēta kā atsauces vērtība, kas attiecīgajai dalībvalstij norāda maksimāli pieļaujamo dzelzceļa riska kategorijas līmeni. Tomēr, ja nacionālā atsauces vērtība ir lielāka par attiecīgo kopīgo drošības mērķi, kas aprēķināts, pamatojoties uz metodiku, maksimālais pieļaujamais riska līmenis dalībvalstī ir attiecīgais kopīgais drošības mērķis, kas noteikts, izmantojot nacionālās atsauces vērtības, saskaņā ar Lēmuma 2009/460/EK pielikuma 2.2. punktā izklāstīto metodiku.
(3)
Kopīgo drošības mērķu pirmā kopuma vērtības, kas aprēķinātas, pamatojoties uz datiem par 2004.-2007. gadu, tika noteiktas Komisijas 2010. gada 19. jūlija Lēmumā 2010/409/ES par kopīgiem drošības mērķiem atbilstīgi Eiropas Parlamenta un Padomes Direktīvas 2004/49/EK 7. pantam (3).
(4)
Direktīvā 2004/49/EK paredzēts kopīgo drošības mērķu otrais kopums, kuram jāpamatojas uz pieredzi, kas gūta no kopīgo drošības mērķu pirmā kopuma un to īstenošanas. Tam būtu jāatspoguļo visas prioritāšu jomas, kurās drošība vēl jāpaaugstina. Kopīgo drošības mērķu otrā kopuma vērtības aprēķinātas, pamatojoties uz datiem par 2004.-2009. gadu, kurus dalībvalstis iesniegušas Eurostat saskaņā ar Eiropas Parlamenta un Padomes 2002. gada 16. decembra Regulu (EK) Nr. 91/2003 par dzelzceļa transporta statistiku (4). Tās aprēķinātas, izmantojot Lēmuma 2009/460/EK pielikuma 2.1.1. un 2.3.1. punktā izklāstīto metodiku.
(5)
Kopīgo drošības mērķu pirmais kopums tika publicēts 2010. gada jūlijā, tādējādi nav pieticis laika gūt pienācīgi plašu pieredzi, kas dotu pamatu mainīt riska kategorijas. Tāpēc riska kategorijas paliek tās pašas kā drošības mērķu pirmajā kopumā. Tomēr, spriežot pēc negadījumu un nāves gadījumu skaita dzelzceļa satiksmē, var secināt, ka divas galvenās riska kategorijas ir dzelzceļa teritorijā nepiederošas personas (60 % nāves gadījumu) un pārbrauktuvju lietotāji (29 % nāves gadījumu).
(6)
Kopīgo drošības mērķu otrā kopuma vērtības attiecas uz visu Savienības dzelzceļa sistēmu kopumā. Nav pieejami dati, lai varētu aprēķināt kopīgos drošības mērķus dažādām dzelzceļa sistēmas daļām, kā noteikts Direktīvas 2004/49/EK 3. panta e) punktā. Minētajā punktā kopīgie drošības mērķi definēti kā drošības līmeņi, kas, mazākais, jāsasniedz dažādām dzelzceļa sistēmas daļām (piemēram, parasto dzelzceļu sistēmai, ātrgaitas dzelzceļu sistēmai, gariem dzelzceļa tuneļiem vai dzelzceļa līnijām, ko izmanto tikai kravu transportam) un sistēmai kopumā un ko izsaka ar pieņemama riska kritērijiem. Kopīgo drošības mērķu izveide šīm dzelzceļa sistēmas daļām patlaban nav iespējama, jo nav saskaņotu un ticamu datu par to dzelzceļa sistēmas daļu drošību, kuras izmanto dalībvalstīs. Tomēr ir lietderīgi pieņemt kopīgo drošības mērķu otro kopumu.
(7)
Tādēļ Lēmums 2010/409/ES būtu jāaizstāj ar šo lēmumu.
(8)
Šajā lēmumā paredzētie pasākumi ir saskaņā ar atzinumu, ko sniegusi Direktīvas 2004/49/EK 27. panta 1. punktā minētā komiteja,
IR PIEŅĒMUSI ŠO LĒMUMU.
1. pants
Priekšmets un definīcijas
Ar šo lēmumu izveido dzelzceļa sistēmas kopīgo drošības mērķu otro kopumu saskaņā ar Direktīvu 2004/49/EK un Lēmumu 2009/460/EK.
Šajā lēmumā piemēro Direktīvas 2004/49/EK, Regulas (EK) Nr. 91/2003 un Lēmuma 2009/460/EK definīcijas.
2. pants
Nacionālās atsauces vērtības
Nacionālās atsauces vērtības, ko izmanto kopīgo drošības mērķu aprēķināšanai, dalībvalstīm dažādās riska kategorijās ir noteiktas pielikuma 1. daļā.
3. pants
Kopīgie drošības mērķi
Kopīgo drošības mērķu otrā kopuma vērtības, kas attiecas uz dzelzceļa sistēmu kopumā, dažādās riska kategorijās ir noteiktas pielikuma 2. daļā.
4. pants
Atcelšana
Lēmumu 2010/409/ES atceļ.
5. pants
Adresāti
Šis lēmums ir adresēts dalībvalstīm.
Briselē, 2012. gada 23. aprīlī

Classification:
Level 1 Categories: 100154
Level 2 Categories: 100239
100237
100238
Level 3 Categories: 2494
2181
4539
All Categories: 2350
4033
4511
4514